# KISKŐRÖS VÁROS POLGÁRMESTERE

### ELŐTERJESZTÉS

(a Képviselő-testület 2023. március 22-i ülésére)

## TÁRGY: A SZEMÉLYES GONDOSKODÁST NYÚJTÓ SZOCIÁLIS ÉS GYERMEKJÓLÉTI ELLÁTÁSOK TÉRÍTÉSI DÍJÁRÓL SZÓLÓ ÖNKORMÁNYZATI RENDELET MÓDOSÍTÁSA

A Képviselő-testület a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendeletben (a továbbiakban: Tr.) határozta meg az Egészségügyi, Gyermekjóléti és Szociális Intézmény szervezeti keretén belül működő bölcsődei ellátás és az idősek otthoni ellátás intézményi térítési díját, valamint a gyermekétkeztetés intézményi térítési díjait.

A személyes gondoskodást nyújtó gyermekjóléti alapellátások (bölcsőde) intézményi térítési díj megállapítási szabályait a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.), valamint a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII.29.) Kormányrendelet szabályozza.

A személyes gondoskodás körébe tartozó szociális ellátások (idősek otthona) intézményi térítési díjának megállapítási szabályait, valamint ezekért az ellátásokért fizetendő térítési díj számítási szabályait pedig a szociális igazgatásról és szociális ellátásokról szóló 1993. évi III. törvény (a továbbiakban: Szt.) és a személyes gondoskodást nyújtó szociális ellátások térítési díjáról szóló 29/1993. (II. 17.) Kormányrendelet szabályozza.

A Gyvt. 147.§ (2) bekezdése szerint bölcsőde esetében az intézményi térítési díjat külön meg kell határozni a gyermek gondozására – amely magában foglalja a gondozást, nevelést, nappali felügyeletet és a gyermekkel történő foglalkozást - valamint gyermekétkeztetésre vonatkozóan.

A fenti jogszabályok szerint a bölcsődei gondozás intézményi térítési díját a szolgáltatási önköltség és a központi költségvetésről szóló törvényben biztosított támogatás különbözeteként kell meghatározni.

Az így meghatározott intézményi térítési díjat pedig dokumentálni kell. A szolgáltatási önköltség a szolgáltatással kapcsolatosan tárgyévre tervezett, felmerülő kiadásokat jelenti. A szolgáltatási önköltséget a tárgyévre tervezett adatok alapján a tárgyév április 1. napjáig kell megállapítani.

Bölcsődei ellátás esetén a 328/2011. (XII.29.) Kormányrendelet 9.§-a szerint a gondozásra számított intézményi térítési díj az élelmezés nyersanyagköltségével csökkentett szolgáltatási önköltség és a normatív állami hozzájárulás összegének a különbözete. Az élelmezés nyersanyagköltségének meghatározásakor az általános forgalmi adóval növelt összeget kell figyelembe venni.

A fenntartó dönthet úgy, hogy a szolgáltatási önköltség és a központi költségvetésről szóló törvényben biztosított támogatás különbözeteként kiszámított intézményi térítési díjat a kiszámítottnál alacsonyabb összegben, vagy - amennyiben a bölcsődében a gondozásért külön nem kíván személyi térítési díjat megállapítani - nulla összegben határozza meg.

A kötelezett által fizetendő személyi térítési díjat az intézményvezető állapítja meg. A bölcsődei gondozás személyi térítési díját akkor is teljes hónapra kell megállapítani, ha a gyermek az ellátást a hónap nem minden napján veszi igénybe. A fenntartó viszont döntést hozhat a személyi térítési díj ettől eltérő megállapításáról is.

Ha a fenntartó a bölcsődei ellátás keretében biztosított gyermekétkeztetés mellett a bölcsődei ellátás keretében nyújtott gondozásra is megállapít személyi térítési díjat a személyes térítési díj összege a Gyvt. 150. § (3) bekezdés b) pontja alapján nem haladhatja meg a gyermek családjában az egy főre jutó rendszeres havi jövedelem

- 25 %-át, ha a gyermek nem részesül ingyenes intézményi gyermekétkeztetésben,

- 20%-át, ha a gyermek ingyenes intézményi gyermekétkeztetésben részesül.

A 328/2011. (XII.29.) Kormányrendelet 5. §-a szerint az intézményi térítési díjat és a személyi térítési díjat ellátási napra és az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

A kerekítés szabálya a következő:

a) 0,01 forinttól 2,49 forintig végződő összegeket lefelé, a legközelebbi 0;

b) a 2,50 forinttól 4,99 forintig végződő összegeket felfelé, a legközelebbi 5;

c) az 5,01 forinttól 7,49 forintig végződő összegeket lefelé, a legközelebbi 5;

d) a 7,50 forinttól 9,99 forintig végződő összegeket felfelé, a legközelebbi 0

forintra végződő összegre kell kerekíteni.

Az Egészségügyi, Gyermekjóléti és Szociális Intézmény bölcsődére vonatkozó 2023. évi szolgáltatási önköltség számítása (az elemi költségvetés adatai alapján) az alábbi:

|  |  |  |  |
| --- | --- | --- | --- |
|  |  |  |  |
| **Sorszám** | **Költség megnevezése** | **Hivatkozás** | **Költség (Ft)** |
| 1. | Személyi juttatások | Kiskőrös Város 2023. évi költségvetéséről szóló 2/2023. (II.22.) önk.rendelet (tov.: ktgvetési rendelet) | 97 115 116 |
| 2. | Munkaadót terhelő járulékok | ktgvetési rendelet | 12 985 210 |
| 3. | Dologi kiadások | ktgvetési rendelet | 29 952 960 |
| *4.* | ***Kiadások összesen*** | *1. sor + 2. sor +3. sor* | ***140 053 286*** |
| 5. | Vásárolt élelmezés nyersanyag költsége | közbeszerzés hatálya alá tartozó beszerzés – *Kiskőrös Város Önkormányzatának költségvetésében szerepel* | 0 |
| *6.* | *Szolgáltatási önköltség* |  | ***140 053 286*** |
| 7. | Nap | *Magyarország 2023. évi központi költségvetéséről szóló 2022. évi XXV. törvény (tov.: ktgvetési trv.) s*zerinti napok száma | 230 |
| 8. | Fő (ellátotti létszám 2023) | Normatíva igénylés (beíratott gyermek létszám 2023.01.31-én /fő) bölcsőde | 48 |
| Mini bölcsőde | 14 |
| Összesen: | **62** |
| *9.* | *A finanszírozás szempontjából elismert szakmai dolgozók bértámogatása (Állami norm. tám.)* | *Bölcsőde: 9 fő /ktgvetési trv. (bölcsődei dajkák, középfokú végzettségű kisgyermeknevelők tám.5.453.000Ft/év)/* | *49 077 000* |
| *Mini bölcsőde: 4 fő /ktgvetési trv. (bölcsődei dajkák, középfokú végzettségű kisgyermeknevelők tám.5.453.000Ft/év)/* | *21 812 000* |
| **Összesen: 13 fő** | **70 889 000** |
| *10.* | *Felsőfokú végzettségű kisgyermeknevelők támogatása* | *Bölcsőde: 1 fő (ktgvetési trv.(felsőfokú kisgyemeknevelők tám. 6.990.700 Ft/év)* | *6 990 700* |
| *Mini bölcsőde: 1 fő (ktgvetési trv.(felsőfokú kisgyemeknevelők tám. 6.990.700 Ft/év)* | *6 990 700* |
| **Összesen: 2 fő** | **13 981 400** |
| *11.* | *Összevont ágazati bérpótlék támogatása* | *a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII.26.) Korm.rend.(udvaros, ügyintéző)* | *1 558 553* |
| *12.* | *Üzemeltetési költség támogatás* | *ktgvetési trv.* | 8 825 000 |
| 13. | ***Állami támogatás*** | *9.sor +10.sor+11.sor+ 12.sor* | ***95 253 953*** |
| 14. | Önköltség (nap) | 6.sor / 7.sor / 8.sor | 9 821 |
| 15. | Normatíva/nap/fő | 13.sor/7.sor/ 8.sor | 6 680 |
| **16.** | **Számított intézményi térítési díj (nap)** | **14.sor – 15.sor** | **3 142** |

Gondozásra megállapítható intézményi térítési díj összege {140053286-(70889000+13981400+8825000+1558553)}=44799333/230/62=3.141 Ft/nap/fő.

A bölcsődei számított intézményi gondozási díj tehát 2023. évben 3.141 Ft/nap/fő.

Bölcsőde esetében a gyermek gondozását a Gyvt. 150. § (6) bekezdése alapján térítésmentesen kell biztosítani

a) a rendszeres gyermekvédelmi kedvezményben részesülő gyermek,

b) a tartósan beteg vagy fogyatékos gyermek,

c) a három- vagy többgyermekes család gyermekének,

d) az átmeneti gondozásban lévő, az ideiglenes hatállyal nevelőszülőnél vagy gyermekotthonban elhelyezett, nevelésbe vett gyermek,

e) a védelembe vett gyermek számára.

Fenti szabály alapján a bölcsődében 14 fő gyermeknek biztosítja az intézmény ingyenesen a gondozását. A 14 gyermek közül 4 gyermek tartósan beteg, 9 gyermek három- vagy többgyermekes család gyermeke, 1 gyermek pedig rendszeres gyermekvédelmi kedvezményben részeül.

Ezekben az esetekben személyi térítési díj csak az étkezésért kérhető, figyelemmel a Gyvt.21/B.§ (1) bekezdés a) pontjára, mely szerint az intézményi gyermekétkeztetést ingyenesen kell biztosítani

a) a bölcsődei ellátásban részesülő gyermek számára, ha

aa) rendszeres gyermekvédelmi kedvezményben részesül,

ab) tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,

ac) olyan családban él, amelyben három vagy több gyermeket nevelnek,

ad) olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át (ez 2023. évben nettó 200.564.-Ft) vagy

ae) nevelésbe vették.

A szülő nyilatkozata alapján 38 gyermek jogosult az ingyenes intézményi gyermekétkeztetésre.

A 62 bölcsődében gondozott gyermekből 10 fő gyermek után térítik meg a szülők a gondozási és az étkezési díjat is. Összességében 52 gyermeknek (38+4+9+1) az önkormányzat ingyen biztosítja az étkezését.

A fentiekre tekintettel javaslom, hogy az önkormányzat a Gyvt. 147.§ (4) bekezdése alapján éljen azzal a lehetőséggel, hogy a gondozási intézményi térítési díjat a számított intézményi térítési díjnál alacsonyabb összegben, 700 Ft/fő/nap összegben határozza meg.

A kerekítés szabályait figyelembe véve:

Jelenleg a bölcsődei étkeztetésért az intézményi térítési díj 720,- Ft+27 % ÁFA = 914,4,- Ft/fő/nap. (22 munkanap estén 20.116,8,- Ft/fő/hó)

A bölcsődei gondozási intézményi térítési díj 700 Ft/fő/nap (22 munkanap esetén 15.400,-Ft/fő/hó)

Összesen: 1614,4,-Ft/fő/nap (22 munkanap esetén 35.516,8,- Ft/fő/hó) a gondozási díj és a gyermekétkeztetésért fizetendő díj napi összege egy bölcsődés korú gyermek esetén.

A személyes gondoskodást nyújtó **bentlakásos ellátás** intézményi térítési díja az Szt. 115. § (1) bekezdése szerint az ellátás ellenértékeként megállapított összeg, melyet a fenntartó tárgyév április 1-jéig állapít meg. Az intézményi térítési díjat integrált intézmény esetében szolgáltatásonként kell meghatározni, a közös költségelemek szolgáltatásonkénti közvetlen költségeinek arányában történő megosztásával. Az intézményi térítési díj nem haladhatja meg a szolgáltatási önköltséget.

A 29/1993. (II. 17.) Kormányrendelet 3. § (1) bekezdés f) pontja és (4) bekezdése szerint bentlakásos intézményi ellátás esetén az intézményi térítési díjat és a személyi térítési díjat ellátási napra az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

Az Egészségügyi, Gyermekjóléti és Szociális Intézmény idősek otthonában 2023. évi várható ellátottak száma: **58 fő** (működési engedély alapján**)**

ebből - időskorúak ápoló-gondozó otthoni ellátása nem demens személyek 38fő,

- időskorúak ápoló-gondozó otthoni ellátása demens személyek 20fő.

Az Egészségügyi, Gyermekjóléti és Szociális Intézmény idősek otthonára vonatkozó szolgáltatási önköltség számítása 2023. évre az alábbi:

|  |  |  |  |
| --- | --- | --- | --- |
|  |  |  |  |
| **Sorszám** | **Költség megnevezése** | **Hivatkozás** | **Költség (Ft)** |
| 1. | Személyi juttatások | ktgvetési rendelet | 124 464 959 |
| 2. | Munkaadót terhelő járulékok | ktgvetési rendelet | 16 580 040 |
| 3. | Dologi kiadások | ktgvetési rendelet | 122 480 884 |
| 4*.* | Ellátottak pénzbeli juttatása | ktgvetési rendelet | 180 000 |
| 5. | Nagy értékű tárgyi eszköz belépési hozzájárulás | ktgvetési rendelet | *1 500 000* |
| 6. | *Kiadások összesen* | *1. sor + 2. sor +3. sor +4. sor + 5. sor* | **265 205 883** |
| *7.* | *Finanszírozás szempontjából elismert szakmai dolgozók bértámogatása* | *ktgvetési trv. (16\*5439900)* | 87 038 400 |
| *8.* | *Üzemeltetési támogatás* | *ktgvetési trv.* | *51 688 354* |
| *9.* | *Összevont ágazati bérpótlék támogatása* | *257/2000.(XII.26) Korm.rend* | 16 235 276 |
| *10.* | *Kiegészítő támogatás* |  | 0 |
| *11.* | *Belépési hozzájárulás (nagy értékű tárgyi eszköz)* | *Idősek otthona Házirend* | *1 500 000* |
| *12.* | Államit támogatások és belépési hozzájárulás |  | **156 462 030** |
| 13. | Kiadások és az állami támogatások különbözete | 6. sor – 12. sor | 108 743 853 |
| 14. | **Szolgáltatási önköltség** |  | **265 205 883** |
| 15. | **Szolgáltatási önköltség/nap** | **14. sor / 365 / 58** | 265 205 883 |
| /365/58= **12.527 Ft/nap** |

A szolgáltatási önköltség: 265205883/365/58=12.527,-Ft/nap (ez a maximálisan megállapítható napi gondozási díj)

Az idősek otthoni ellátás 2023. évi 12.527,- Ft/fő/nap szolgáltatási önköltségnél nem lehet magasabb az intézményi térítési díj.

Jelenleg az idősek otthoni ellátás intézményi térítési díja 3100,- Ft/fő/nap. Az élelmezés és nyersanyagárak, valamint a közüzemi díjak az elmúlt egy évben történő jelentős emelkedése miatt a 2022. évi szolgáltatási önköltségszámításhoz (2022. évben : 9.376,-Ft/fő/nap volt a bentlakásos ellátás szolgáltatási önköltsége) képest 33,60 %-kal emelkedett a 2023. évi szolgáltatási önköltség.

A fentiekre tekintettel javaslom, hogy az önkormányzat az idősek otthoni ellátásnál az intézményi térítési díjat 4100,- Ft/fő/nap összegben határozza meg.

A fentiek alapján javaslom, hogy a Képviselő-testület a személyes gondoskodást nyújtó szociális és gyermekjóléti ellátások térítési díjáról szóló rendelet módosításáról szóló rendelet-tervezetet fogadja el.

**Kiskőrös, 2023. március 13.**

**Domonyi László s.k.,**

**polgármester**

**Kiskőrös Város Önkormányzata**

**Képviselő-testületének**

**.../2023. (...) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendelet módosításáról**

(tervezet)

Kiskőrös Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában, a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 13. § (1) bekezdés 8. és 8a. pontjaiban meghatározott feladatkörében eljárva a következőket rendeli el:

**1. §**

A személyes gondoskodást nyújtó szociális és gyermekjóléti ellátások térítési díjáról szóló 8/2015. (III.26.) önkormányzati rendelet (a továbbiakban: Tr.) Melléklete az 1. melléklet szerint módosul.

**2. §**

Ez a rendelet 2023. április 1-jén lép hatályba.

*1. melléklet az .../... . (... . ... .) önkormányzati rendelethez*

1. A Tr. Mellékletében foglalt táblázat B:7 mezője helyébe a következő mező lép:

„

|  |  |
| --- | --- |
|  | ***(B)*** |
| *(****7.****)* | 700,- Ft/fő/nap |

”

2. A Tr. Mellékletében foglalt táblázat B:30 mezője helyébe a következő mező lép:

„

|  |  |
| --- | --- |
|  | ***(B)*** |
| *(****30.****)* | 4100,- Ft/fő/nap |

”